Diari Oficial de la Generalitat Valenciana


Sumari del DOGV 6747, del 03-04-2012 (2012/3071)

RESOLUCIÓ de 27 de febrer de 2012, de la delegada del Govern a la Comunitat Valenciana, relativa al calendari laboral per a l'any 2012.
---------------------------------------------------------------------------------------------------------------------------------------

### Dades del document

Número de DOGV
:   6747

Data del DOGV
:   03-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3071


Data del document
:   27-02-2012

Organisme emissor
:   delegació de Govern A la Comunitat Valenciana

Tipus de document
:   Resolució

Descriptors 

:   * jornada de treball
    * vacances retribuïdes
    * dia festiu
    * funcionari
    * administració central
    * legislació

RESOLUCIÓ de 27 de febrer de 2012, de la delegada del Govern a la Comunitat Valenciana, relativa al calendari laboral per a l'any 2012.  
 [2012/3071]  
L'Estatut Bàsic de l'Empleat Públic, aprovat per la Llei 7/2007, de 12 d'abril, establix els principis generals aplicables al conjunt de les relacions de treball públic i considera, entre altres mesures, una sèrie d'actuacions per a facilitar i promoure la conciliació de la vida personal, familiar i laboral dels treballadors públics de l'Administració General de l'Estat.  
D'altra banda, la Resolució de 20 de desembre de 2005 de la Secretaria General per a l'Administració Pública, definix el calendari laboral com un instrument tècnic a través del qual es realitza la distribució de la jornada i la fixació dels horaris del personal civil al servici de l'Administració General de l'Estat. La citada resolució integra i sistematitza el marc normatiu a què han d'ajustar-se els calendaris laborals dels diferents ministeris i organismes públics, establint un termini per a l'aprovació d'este instrument d'ordenació i distribució de la jornada laboral dels treballadors públics de cada departament.  
  
Per tot això, d'acord amb el que establix l'apartat primer, punt segon de la Resolució de 20 de desembre de 2005, prèvia negociació amb les organitzacions sindicals firmants de l'Acord de 13 de novembre de 2002 i fet el tràmit previst en l'article 40.1.d de la Llei 7/2007, de 12 d'abril, de l'Estatut Bàsic de l'Empleat Públic, esta Delegació del Govern aprova el calendari laboral per a 2012.  
  
  
Primer. Àmbit i objecte d'aplicació  
1. Àmbit personal  
Este calendari laboral serà aplicable general a tot el personal funcionari i laboral de la Delegació del Govern a la Comunitat Valenciana i de les subdelegacions de Govern a Alacant, Castelló i València, així com de les unitats i servicis perifèrics ubicats en dependències comunes o edificis de servicis múltiples.  
2. Àmbit territorial  
Este calendari laboral serà aplicable al territori de la Comunitat Valenciana.  
3. Àmbit funcional  
El present calendari laboral regula l'aplicació de la Resolució de la Secretaria General per a l'Administració Pública de 20 de desembre de 2005 en tots els organismes esmentats en l'àmbit personal anterior.  
  
4. Objecte  
El calendari laboral establix la distribució de la jornada i fixa els horaris del personal mencionat en l'apartat primer, 1, anterior d'acord amb els principis següents:  
a) Eficiència i qualitat en el servici a la ciutadania i en l'exercici del lloc de treball.  
b) Igualtat entre hòmens i dones.  
c) Conciliació de la vida personal, laboral i familiar dels treballadors públics.  
d) Suport a la promoció professional.  
e) Innovació i modernització tecnològica dels servicis i de l'exercici dels llocs de treball.  
  
Segon. Jornada i horaris  
1. Duració màxima  
1.1. La duració de la jornada general de treball en el departament tindrà una mitjana setmanal no inferior a trenta-set hores i trenta minuts de treball efectiu, en còmput anual, equivalent a mil sis-centes quaranta-set hores anuals.  
1.2. El personal que estiga obligat a prestar servici en règim d'especial dedicació realitzarà una jornada de treball de quaranta hores setmanals.  
1.3. La distribució anual de la jornada no podrà alterar el nombre de dies de vacacions que establix la normativa en vigor.  
2. Modalitats de jornada  
2.1. Jornada de matí.  
Els que presten els seus servicis d'acord amb esta modalitat de jornada hauran de realitzar, com a horari fix de presència, una jornada de 09.00 hores a 14.30 hores de dilluns a divendres. Podran complir el temps restant de la seua jornada laboral en horari flexible entre les 07.30 hores i les 09.00 hores de dilluns a divendres i entre les 14.30 hores i les 18.00 de dilluns a dijous, així com entre les 14.30 i les 15.30 els divendres.  
2.2. Jornada de matí i vesprada.  
El personal que preste els seus servicis d'acord amb esta modalitat i, en tot cas, els que estiguen obligats a prestar servici en règim d'especial dedicació, hauran de romandre en el lloc de treball en horari fix de 09.00 hores a 17.00 hores, de dilluns a dijous, amb una interrupció mínima d'una hora per al dinar, i de 09.00 hores a 14.30 hores els divendres. La resta de la jornada, fins a completar les trenta-set hores i mitja o, si cal, les quaranta hores setmanals, segons el règim de dedicació, es realitzarà en horari flexible entre les 07.30 hores i les 09.00 hores i entre les 17.00 i les 18.00 hores, de dilluns a dijous, i entre les 07.30 hores i les 09.00 hores i entre les 14.30 i les 15.30 els divendres.  
  
Excepcionalment, a proposta de la unitat en què el treballador o treballadora presta els seus servicis i d'acord amb les necessitats de la unitat o per exigències de conciliació de la vida personal i familiar, la Subsecretaria del Ministeri podrà autoritzar l'acumulació de la jornada de vesprada en dos o tres dies a la setmana modificant-se en este cas els límits horaris de la dita jornada. A estos efectes s'entendrà per jornada de vesprada la transcorreguda a partir de les 15.30 hores de dilluns a dijous.   
Siga quina siga la modalitat de jornada que es realitze, el personal disposarà d'una pausa que es considerarà com a temps de treball efectiu, per un període de trenta minuts, que podrà efectuar-se, amb caràcter general, entre les 10.00 i les 12.30 hores. Esta interrupció no podrà afectar la prestació del servici.  
El personal funcionari eventual, caps de gabinet i de secretaria particular ajustaran la seua jornada i horari a les necessitats excepcionals d'ampliació horària que pogueren derivar-se de l'exercici del seu càrrec, i intentaran, no obstant això, acomodar la distribució de la jornada a la modalitat de matí i vesprada aplicable al personal del departament que presta servici en règim de dedicació especial.   
2.3. Jornada d'estiu  
1. Durant el període comprés entre el 16 de juny i el 15 de setembre, ambdós inclosos, s'establix una jornada de treball de sis hores i mitja continuades de treball, a fer entre les 08.00 hores i les 15.00 hores, de dilluns a divendres.  
2. El personal que preste servicis en règim d'especial dedicació haurà de realitzar durant este període cinc hores addicionals a la setmana, de les quals un mínim de dos hores i mitja es faran fins a les 18.00 hores, de dilluns a dijous.  
3. Horaris especials   
3.1. El personal que realitze funcions d'obertura de centres de treball, comunicacions, manteniment i altres servicis comuns de suport tècnic continuarà fent la jornada en la mateixa modalitat i amb les singularitats que, a l'entrada en vigor d'esta instrucció, tinguen establides.   
  
3.2. Aquelles altres jornades i horaris especials que, excepcionalment i per interés del servici, hagen de realitzar-se en determinades funcions o centres de treball es negociaran prèviament amb les organitzacions sindicals firmants de l'Acord de 13 de novembre de 2002.  
3.3. El personal que preste servici en les oficines de registre, informació i atenció al públic distribuiran l'horari i jornada del seu personal de forma que facen possible, en tot moment, l'horari d'obertura al públic d'estes oficines. Les oficines de registre hauran de romandre obertes sempre de 09.00 a 17.30 hores, de dilluns a divendres, i de 09.00 a 14.00 hores els dissabtes. Durant el període de 16 de juny al 15 de setembre l'horari d'obertura serà de 08.00 hores a 15.00 hores de dilluns a divendres, i de 08.00 hores a 14.00 hores, els dissabtes.   
  
3.4. El personal de la Delegació que preste servici en el Gabinet Telegràfic establirà torns de treball de manera que es preste servici de vint-i-quatre hores tots els dies de l'any.  
3.5. L'establiment d'horaris especials en els centres i servicis i en les oficines regulades en el punt 3.3, no suspendran, modificaran, ni suposaran reducció del règim de permisos, vacacions, llicències, reducció de jornada o mesures de conciliació que s'establixen en la normativa vigent.  
  
Tercer. Modalitats de jornada reduïda per a la conciliació de la vida personal, familiar i laboral  
Sense perjuí d'altres supòsits de reducció de jornada que poden tindre els treballadors públics, reconeguts i regulats legalment o reglamentàriament, els treballadors i treballadores podran acollir-se a les modalitats de jornada reduïda següents:  
1. Jornada reduïda per a la conciliació de la vida familiar i laboral.  
  
Podran acollir-se a esta modalitat, que consistix en la disminució de la jornada laboral pròpia, amb una reducció proporcional de les retribucions que pogueren correspondre'ls, tots els treballadors i treballadores del departament que tinguen a la seua atenció directa, per raons de guarda legal, a algun menor de 12 anys, així com a una persona major de 65 anys que requerisca especial atenció i no exercisca activitat retribuïda o persona amb discapacitat.  
També podran acollir-se a esta modalitat els que necessiten encarregar-se de l'atenció directa d'un familiar fins al segon grau d'afinitat o consanguinitat que, per raons d'edat, accident o malaltia no puguen valdre's per si mateixos i que no exercisquen activitat retribuïda.  
  
La disminució de la jornada de treball i la reducció de les retribucions que corresponguen a la dita reducció de jornada es disfrutaran d'acord amb el que preveu l'acord i en els termes que reglamentàriament es determinen.   
Per al càlcul del valor hora aplicable a la citada reducció es prendrà com a base la totalitat de les retribucions íntegres mensuals que perceba el funcionari, dividida entre el nombre de dies naturals del corresponent mes i, al seu torn, este resultat es dividirà pel nombre d'hores que el funcionari tinga obligació de complir, de mitjana, cada dia.   
Quan ho permeta l'organització del treball de la unitat, es concedirà al funcionari la part de la jornada que convinga als seus interessos personals.  
2. Jornada reduïda per raó de malaltia molt greu d'un familiar.  
  
El personal que necessite atendre un familiar en primer grau, per raó de malaltia molt greu, tindrà dret a sol·licitar una reducció de fins a un cinquanta per cent de la seua jornada laboral, amb caràcter retribuït i pel termini màxim d'un mes d'acord amb el que preveu l'Estatut Bàsic de l'Empleat Públic.  
Quan dos treballadors tinguen este dret pel mateix fet causant, podran disfrutar l'esmentada reducció de manera parcial i la suma dels períodes de temps d'aprofitament d'ambdós no podrà excedir mai el termini màxim d'un mes.  
3. Jornada reduïda per interés particular  
Els que exercisquen llocs de treball el nivell de complement de destí dels quals siga inferior a 28 i no estiguen obligats, pel contingut del seu lloc, a prestar servici en règim d'especial dedicació, podran acollir-se a esta modalitat de jornada reduïda per interés particular, consistent en l'exercici, de forma ininterrompuda, de 25 hores setmanals de treball efectiu de dilluns a divendres entre les 09.00 hores i les 14.00 hores, percebent el 75% de les seues retribucions.  
El reconeixement d'esta modalitat de jornada reduïda estarà condicionat a les necessitats del servici i serà incompatible amb el profit d'altres modalitats de jornada reduïda establides legal o reglamentàriament.  
  
Quart. Flexibilitat d'horari per a la conciliació de la vida personal, familiar i laboral  
1. Els que tinguen al seu càrrec, per raons de guarda legal, un o més menors de 12 anys, així com els que tinguen l'atenció directa de persones majors de 65 anys que requerisquen especial cura o persones amb discapacitat, podran flexibilitzar, sense caràcter acumulable, en una hora diària la part fixa del seu horari siga quina siga la modalitat de jornada que realitzen. Podran disfrutar així mateix d'esta modalitat de jornada flexible els que tinguen a càrrec seu directe un familiar fins al segon grau de consanguinitat o afinitat amb malaltia greu.  
2. Siga quina siga la modalitat de jornada que realitzen, els que tinguen al seu càrrec, per raons de guarda legal, un menor amb discapacitat podran flexibilitzar en dos hores diàries la part fixa del seu horari per a la conciliació del mateix amb els horaris del centre educatiu ordinari d'integració i d'educació especial, així com altres centres on el fill o la filla amb discapacitat reba atenció.   
3. Les treballadores públiques víctimes de violència de gènere podran, siga quina siga la modalitat de jornada que realitzen, flexibilitzar en dos hores diàries la part fixa del seu horari, per a fer una assistència social integrada.  
4. Excepcionalment i amb caràcter temporal per un màxim de 6 mesos prorrogables per igual termini, es podrà autoritzar una flexibilitat per un màxim de dos hores per motius directament relacionats amb la conciliació de la vida personal, familiar i laboral i en els casos de famílies monoparentals.  
  
Quint. Tramitació  
Totes les modalitats de jornada reduïda o flexible per a la conciliació de la vida personal, familiar i laboral seran reconegudes, amb la sol·licitud prèvia del treballador o treballadora, per esta Delegació del Govern, a través de la seua Secretaria General.  
El personal que sol·licite el reconeixement o, si és el cas, l'autorització d'alguna de les jornades reduïdes o flexibles establides este calendari, aportarà, junt amb la sol·licitud, els documents acreditatius del suposat causant del seu dret, excepte quan els dits documents obren ja en poder del departament.  
  
Sext. Permisos i llicències  
Sense perjuí dels permisos i llicències reconeguts legalment o reglamentàriament que els poguera correspondre no previstos en esta instrucció, els treballadors i treballadores del departament podran disfrutar dels permisos següents:   
1. Quinze dies de permís per naixement, acolliment o adopció d'un fill, a disfrutar per aquell dels progenitors que no tinga reconegut el permís de maternitat. Este permís es disfrutarà a partir de la data del naixement, de la decisió administrativa o judicial d'acolliment o de la resolució judicial per la qual es constituïsca l'adopció.  
  
Vint dies naturals ininterromputs quan el nou naixement, adopció o acolliment es produïsca en una família nombrosa, quan la família adquirisca la dita condició amb el nou naixement, adopció o acolliment, o quan en la família existira prèviament una persona amb discapacitat, en un grau igual o superior al 33%.  
2. Qualsevol dels progenitors, en el cas que ambdós treballen, podrà absentar-se una hora diària del treball, que podrà dividir en dos fraccions, per lactància del menor de 12 mesos a càrrec al seu càrrec que podrà substituir per una reducció de jornada en mitja hora a l'inici i al final de la jornada, o en una hora a l'inici o al final de la jornada amb la mateixa finalitat. Podrà substituir el temps de lactància per un permís retribuït que acumule en jornades completes el temps corresponent.  
  
3. La mare o, si és el cas, el progenitor que tinga reconegut un permís de maternitat podrà substituir el permís de lactància per una ampliació del de maternitat fins a un màxim de quatre setmanes. Quan la beneficiària o, si és el cas, el beneficiari, ja estiga disfrutant d'un permís de lactància i desitge acollir-se a esta possibilitat, el temps de permís addicional de maternitat es calcularà substituint el temps de lactància que pendent d'aprofitament acumulat en jornades completes.  
  
Este permís s'incrementarà proporcionalment en els casos de part múltiple, adopció o acollida múltiple, segons el que establix la normativa vigent.  
4. Dos hores d'absència, percebent les retribucions íntegres, en els casos de naixement de fills prematurs o nounats hospitalitzats a continuació del part. En estos supòsits, el permís de maternitat pot computar-se, a instància de la mare o, si no n'hi ha, del pare, a partir de la data de l'alta hospitalària. S'exclouen d'este còmput les primeres sis setmanes posteriors al part, de descans obligatori per a la mare. Així mateix, tindran dret a reduir la seua jornada de treball fins a un màxim de dos hores amb la reducció proporcional de les seues retribucions.  
  
5. Permís per atenció de fill menor afectat per càncer o una altra malaltia greu: el funcionari tindrà dret, sempre que ambdós progenitors, adoptants o acollidors de caràcter preadoptiu o permanent treballen, a una reducció de la jornada de treball del menys la mitat de la duració d'aquella, percebent les retribucions íntegres amb càrrec als pressupostos de l'òrgan o entitat on preste els seus servicis, per a l'atenció, durant l'hospitalització i tractament continuat, del fill menor d'edat afectat per càncer (tumors malignes, melanomes i carcinomes) o per qualsevol altra malaltia greu que implique un ingrés hospitalari de llarga duració i requerisca la necessitat del seu atenció directa, continu i permanent acreditat per l'informe del Servici Públic de Salut o òrgan administratiu sanitari de la comunitat autònoma o, si cal, de l'entitat sanitària concertada corresponent, com a màxim, fins que el menor complisca els 18 anys.  
Quan concórreguen en ambdós progenitors, adoptants o acollidors de caràcter preadoptiu o permanent, pel mateix subjecte i fet causant les circumstàncies necessàries per a tindre dret a este permís o, si cal, puguen tindre la condició de beneficiaris de la prestació establida per a este fi en el règim de la Seguretat Social que els siga aplicable, el funcionari tindrà dret a la percepció de les retribucions íntegres durant el temps que dure la reducció de la seua jornada de treball, sempre que l'altre progenitor, adoptant o acollidor de caràcter preadoptiu o permanent, sense perjuí del dret a la reducció de jornada que li corresponga, no coure les seues retribucions íntegres en virtut d'este permís o com a beneficiari de la prestació establida per a este fi en el règim de la Seguretat Social que se li aplique. En cas contrari, només es tindrà dret a la reducció de jornada, amb la consegüent reducció de retribucions.  
  
Així mateix, en el cas que ambdós presten servicis en el mateix òrgan o entitat, esta podrà limitar el seu exercici simultani per raons que tinguen el seu fonament en el funcionament correcte del servici.  
Reglamentàriament, s'establiran les condicions i supòsits en què esta reducció de jornada es podrà acumular en jornades completes. Mentres s'aprova el dit reglament es valorarà la petició del treballador respecte a l'acumulació esmentada per a facilitar l'atenció dels seus familiars.  
6. Permís per a absentar-se, pel temps que siga necessari per a la seua realització, per a sotmetre's a tècniques de fecundació assistida.  
7. Permís per a absentar-se, pel temps indispensable, per als que tinguen al seu càrrec, per raó de guarda legal, menors amb discapacitat, per a assistir a les reunions de coordinació del seu centre educatiu, ordinari d'integració o d'educació especial, on reba atenció, tractament o per a acompanyar-lo si ha de rebre suport addicional en l'àmbit sanitari o social.  
8. Dret a disfrutar d'un permís de fins a dos mesos de duració percebent durant este període les retribucions bàsiques en els supòsits d'adopció internacional, quan siga necessari el desplaçament previ al país d'origen de l'adoptat. Este dret serà extensiu inclús a les parelles de fet legalment registrades que així ho acrediten per mitjà de certificat.  
  
9. Tres dies hàbils de permís per la defunció, accident o malaltia greus, hospitalització o intervenció quirúrgica sense hospitalització que necessite repòs domiciliari d'un familiar de primer grau de consanguinitat o afinitat, quan el fet es produïsca en la mateixa localitat, i cinc dies hàbils quan siga en distinta localitat.  
10. Dos dies hàbils en els mateixos casos de l'apartat anterior quan es tracte de familiars de segon grau, quatre dies quan el fet ocórrega en distinta localitat.  
11. Permís pel temps indispensable per al compliment d'un deure inexcusable de caràcter públic o personal i els relacionats amb la conciliació de la vida familiar i laboral.   
12. Durant l'any 2012, el personal tindrà dret a disfrutar de sis dies, o els que li corresponguen segons la seua antiguitat, de permís per assumptes particulars, sense perjuí de la concessió dels restants permisos i llicències establits en la normativa vigent, de forma tal que els treballadors públics tindran dret a dos dies addicionals al complir el sext trienni incrementant-se en un dia addicional per cada trienni complit a partir de l'octau. Estos dies no podran acumular-se mai als períodes de vacacions anuals.  
D'acord amb la Resolució de 20 de desembre de 2005, de la Secretaria General per a l'Administració Pública, per la qual es dicten instruccions sobre jornada i horaris de treball del personal civil al servici de l'Administració General de l'Estat, en el seu apartat nové, punt 3, els dies 24 i 31 de desembre romandran tancades les oficines públiques, a excepció dels servicis d'Informació, Registre General i tots aquells previstos en el punt onzé de les presents instruccions sobre jornada i horaris de treball del personal civil al servici de l'AGE. Els calendaris laborals incorporaran dos dies addicionals de permís per assumptes propis quan els dies 24 i 31 de desembre coincidisquen en festiu, dissabte o dia no laborable.   
El personal podrà distribuir estos dies a la seua conveniència, amb l'autorització prèvia dels seus superiors, que es comunicarà a la respectiva unitat de personal, i respectant sempre les necessitats del servici. Quan per estes raons no siga possible disfrutar del mencionat permís abans de finalitzar el mes de desembre, podrà concedir-se en els primers quinze dies del mes de gener següent.  
  
Sèptim. Organització del treball  
Amb la finalitat de facilitar la conciliació de la vida personal, familiar i laboral es podran dur a terme experiències pilot per a l'aplicació de les tecnologies de la informació a l'exercici dels llocs de treball, amb criteris d'eficiència i qualitat en la prestació dels servicis, prèvia consulta amb les organitzacions sindicals firmants de l'Acord de 13 de novembre de 2002.  
  
Octau. Temps per a la formació  
1. El temps d'assistència als cursos de formació programats per a la capacitació professional o per a l'adaptació a un nou lloc de treball, i els organitzats pels diferents promotors previstos en l'acord de formació contínua vigent en les administracions públiques, es considera temps de treball a tots els efectes, quan els cursos se celebren dins d'eixe horari. Quan estos cursos se celebren fora de l'horari d'obligada presència, els treballadors públics que acrediten l'assistència poden computar este temps de formació com a part del seu horari flexible que serà qualificat sempre com a horari efectiu de treball.  
  
2. Així mateix, per a facilitar la formació professional i el desenrotllament personal dels treballadors i treballadores del Ministeri d'Hisenda i Administracions Públiques es concedixen els permisos per als supòsits següents:  
a) Permisos retribuïts per a concórrer a exàmens finals i proves d'aptitud i avaluació per a l'obtenció d'un títol acadèmic o professional reconegut, així com proves per a la millora de la seua carrera professional durant els dies de la seua celebració i el temps indispensable per al trasllat en els casos que les proves se celebren inexcusablement fora de la localitat.  
b) Permisos, percebent només les retribucions bàsiques, amb un límit màxim de quaranta hores a l'any, per a l'assistència a cursos de perfeccionament professional diferents dels previstos en el número primer d'este apartat i el contingut del qual estiga directament relacionat amb el lloc de treball o la corresponent carrera professional-administrativa, amb un informe previ favorable del responsable de la unitat.  
c) Permís no retribuït, quan les necessitats del servici no ho impedisquen, d'una duració màxima de tres mesos, per a l'assistència a cursos de perfeccionament professional no directament relacionats amb la funció pública.   
Podran rebre i participar en cursos de formació els treballadors públics durant els permisos de maternitat, paternitat, així com en excedència per motius familiars.  
Els períodes de temps d'aprofitament d'estos permisos no podran acumular-se a altres tipus de permisos i llicències.  
  
Nové. Vacacions i festes laborals  
1. Amb caràcter general, les vacacions anuals del personal seran d'un mes natural o de vint-i-dos dies hàbils anuals per any complet de servici o en forma proporcional al temps de servicis efectius i es disfrutaran de forma obligatòria dins de l'any natural i fins al quinze de gener de l'any següent, en períodes mínims de cinc dies hàbils consecutius, sempre que els corresponents períodes vacacionals siguen compatibles amb les necessitats del servici. A estos efectes, els dissabtes no seran considerats dies hàbils, llevat que els horaris especials establisquen una altra cosa.  
Així mateix, als efectes de determinar el període computable per al càlcul de les vacacions anuals, es computaran com a servici efectiu les absències del treball per motius independents de la voluntat del personal, com ara malaltia, accident o maternitat, així com aquelles derivades del profit de llicències establides legal o reglamentàriament.  
En el supòsit d'haver completat els anys d'antiguitat en l'administració que s'indiquen, es tindrà dret als següents dies de vacacions anuals:  
Quinze anys de servici: vint-i-tres dies hàbils  
Vint anys de servici: vint-i-quatre dies hàbils  
Vint-i-cinc anys de servici: vint-i-cinc dies hàbils  
Trenta o més anys de servici: vint-i-sis dies hàbils  
Este dret es farà efectiu a partir de l'any natural següent al compliment de l'antiguitat referenciada.  
Els treballadors i treballadores del departament podran acumular el període d'aprofitament de vacacions als permisos derivats de maternitat, lactància i paternitat, inclús quan haja expirat ja l'any natural a què tal període corresponga. Si una incapacitat temporal derivada de l'embaràs, permís de maternitat, o la seua ampliació per lactància natural coincidix amb el període vacacional, en quedarà interromput i podran disfrutar-se les vacacions acabat el període del permís per maternitat, encara que haja finalitzat ja l'any natural.  
En el cas de permís per maternitat i paternitat, quan esta situació coincidisca amb el període vacacional, en quedarà interromput i podran disfrutar-se les vacacions finalitzat el període del citat permís, també quan haja acabat ja l'any natural.  
2. Festivitats tradicionals:  
Cada una de les subdelegacions del Govern d'Alacant, Castelló i València aprovaran la jornada de treball aplicable als servicis perifèrics de la seua província.  
  
Desé. Justificació d'absències  
1. Les absències i faltes de puntualitat i permanència de personal, en que s'al·leguen causes de malaltia, incapacitat temporal i altres de força major, requeriran l'avís immediat al responsable de la unitat corresponent, així com la seua posterior justificació acreditativa, que serà notificada a l'òrgan competent en matèria de personal.  
2. En tot cas, a partir del quart dia de malaltia serà obligatòria la presentació del part de baixa i els successius de confirmació amb la periodicitat que reglamentàriament procedisca, segons es tracte de personal inclòs en MUFACE o en el Règim General de la Seguretat Social.   
3. Les absències i faltes de puntualitat i permanència del personal que no queden degudament justificades podran donar lloc a una deducció proporcional d'havers, d'acord amb el que establix l'article 36 de la Llei 31/1991, de 30 de desembre, modificada per l'article 102.2 de la Llei 13/1996, de 30 desembre.  
  
Onzé. Control de compliment  
1. El secretari general de la Delegació de Govern vetlarà pel compliment de les jornades i horaris de treball establits en este calendari laboral i en general per les normes contingudes en esta instrucció, així com dels criteris dictats o que puga dictar la Secretaria d'Estat d'Administracions Públiques, i adoptarà les mesures necessàries per a la correcció d'incompliments o infraccions.  
2. Els titulars de les unitats administratives hauran de comunicar al seu superior immediat, i este a la Secretaria General d'esta Delegació del Govern, les faltes de permanència no justificades del personal a càrrec seu, dins del primer dia hàbil immediatament posterior al de l'absència no justificada, esta comunicació es realitzarà per mitjans telemàtics a l'adreça de correu electrònic .  
  
Dotzé. Excepcions  
Les normes contingudes en esta resolució no seran aplicables al personal docent o laboral del Ministeri d'Educació, Cultura i Esport que preste servicis en els centres docents o de suport a la docència, ni al personal destinat en institucions i establiments sanitaris, correus i telègrafs i en institucions penitenciàries, ni al personal que li siga aplicable un altre calendari laboral de forma expressa, ni al personal que li siga aplicable el que disposa el punt primer, 3, de la Resolució de 20 de desembre de 2005 de la Secretaria General per a l'Administració Pública, per la qual es dicten instruccions sobre jornada i horaris de treball.  
  
  
Tretzé. Comissió de Seguiment  
Es constituirà una comissió paritària de seguiment de la resolució del calendari laboral 2012 de la Delegació del Govern a la Comunitat Valenciana amb la funció de donar a conéixer i informar qualsevol incidència o conflicte que puga succeir en l'aplicació de l'esmentat calendari. L'esmentada comissió estarà integrada per representants de la Delegació del Govern a la Comunitat Valenciana i dels sindicats firmants de l'Acord de 13 de novembre de 2002.  
  
Catorzé. Vigència  
Esta resolució substituïx a la dictada per esta Delegació del Govern el passat 15 de febrer de 2011, publicada en el Diari Oficial de la Comunitat Valenciana de 7 d'abril de 2011, sobre calendari laboral, i estarà en vigor durant el present any 2012.  
  
València, 27 de febrer de 2012.- La delegada del Govern: Paula Sánchez de León Guardiola.